ועדת הכספים, כנסת 24, פרוטוקול מספר 172, 2021-12-15 09:30

אלכס קושניר: אנחנו עוברים לסעיף השלישי בסדר-היום: נושא המיסוי על חומרים ממסים ושמנים.

אלכס קושניר: אני מזכיר לכם שבדיון הקודם ביקשנו לדחות את כניסת הצו לתוקף כדי שנוכל להבין יותר טוב את מבנה הצו והמס, ולוודא שהתעשיות שאמורות לשלם את המס הזה לא תפגענה.

אלכס קושניר: אני יכול להגיד לכם שהתקדמנו מאוד מבחינת מבנה המס.

אלכס קושניר: זה עוד לא סופי.

אלכס קושניר: לכן, קודם כול, אני רוצה לשמוע את נציגי התעשייה שלא דיברו בדיון הקודם ושנמצאים כאן.

יעל נאמן ביצ'ונסקי: שלום רב, תודה על ההזדמנות.

יעל נאמן ביצ'ונסקי: שמי יעל נאמן, ואני ראש אגף שרשרת אספקה של חברת HP אינדיגו.

יעל נאמן ביצ'ונסקי: חברת HP אינדיגו מייצרת בקריית גת, היא חברה ייצור מכונות דפוס.

יעל נאמן ביצ'ונסקי: לא המדפסות הקטנות אלא מכונות הדפוס הגדולות.

יעל נאמן ביצ'ונסקי: למעשה, אנחנו מוכרים אותן לכל העולם בעיקר, ואחוז מאוד קטן נשאר בארץ.

יעל נאמן ביצ'ונסקי: אנחנו מוכרים בארץ רק 2%.

יעל נאמן ביצ'ונסקי: החברה מעסיקה כ-2,500 עובדים ברחבי ישראל, ויש עוד 650 קבלני משנה שאנחנו מעסיקים, שכמובן נותנים עבודות להרבה מאוד משפחות בעקבות זה.

יעל נאמן ביצ'ונסקי: גם בעיתות מלחמה אנחנו ממשיכים לייצר בקריית גת ולא מפסיקים לייצא את זה לכל העולם.

יעל נאמן ביצ'ונסקי: קודם כול, אין לנו ספק שתכלית הצו מאוד ראויה וצריך להילחם במשפחות הפשע ולמנוע מהילת דלקים.

יעל נאמן ביצ'ונסקי: יחד עם זאת, צריך להבין שאי אפשר להטיל את הנטל, והוא נטל מאוד מאוד גדול, על התעשייה.

יעל נאמן ביצ'ונסקי: התעשייה היא לא הגורם העברייני, ולכן קשה לנו מאוד עם הטלת הנטל הזה על התעשייה.

יעל נאמן ביצ'ונסקי: אציין שיש לנו דיאלוג מתמשך עם רשות המסים, שבו הם באמת מנסים לבוא לקראתנו ולפתור את הבעיות.

יעל נאמן ביצ'ונסקי: לצערי, עדיין לא כולן נפתרו.

יעל נאמן ביצ'ונסקי: אני כן רוצה להגיד תודה לרשות המסים שהצליחה להרחיב את ההגדרה, שדיברה רק על פטור לדיו, לפטור לכל ענף הדפוס, בתי הדפוס ומכונות הדפוס, וזה מאוד עוזר לנו – תודה רבה.

יעל נאמן ביצ'ונסקי: יחד עם זאת, אבקש להתייחס לשתי נקודות שעדיין לא נמצא להן פתרון: הנקודה הראשונה היא שימושים בחומר גלם שכרגע מוגדר כממס - Isopar L, בו אנחנו משתמשים.

יעל נאמן ביצ'ונסקי: זהו חומר מאוד מאוד יקר, ואנחנו לא יכולים לייצר בלעדיו, וגם הוא חלק בלתי נפרד מתהליך הייצור וכל נושא התחזוקה של מכונות הייצור.

יעל נאמן ביצ'ונסקי: אנחנו חייבים להשתמש בחומר הזה.

יעל נאמן ביצ'ונסקי: כרגע כל התחום הזה של התחזוקה, שאנחנו משתמשים בתהליך הייצור, לא נמצא בתוך הפטור.

יעל נאמן ביצ'ונסקי: אנחנו לא יכולים להשתמש בחומר אחר.

יעל נאמן ביצ'ונסקי: כל חומר אחר יזיק לתהליך הייצור ולמוצר המוגמר, לכן אין לנו שום דרך אחרת מלבד החומר הזה שבו נצטרך להשתמש.

יעל נאמן ביצ'ונסקי: מבחינתנו, נושא התחזוקה הוא מאוד חיוני וצריך למצוא לו פתרון, אחרת זו משמעות כספית מאוד מאוד רחבה של מיליוני שקלים בשנה לארגון שלנו.

יעל נאמן ביצ'ונסקי: נקודה שנייה שנוצרה, דווקא מרצון טוב לפתור את הבעיות יחד עם רשות המסים, נוגעת לקבלן משנה שלנו שנקרא דלתא טק, וגם הוא יושב בקריית גת ומעסיק עובדים בקריית גת.

יעל נאמן ביצ'ונסקי: למעשה, היום אנחנו קונים את חומר הגלם, את ה- Isopar L, כחברת אינדיגו, מוכרים אותו לאותו קבלן המשנה.

יעל נאמן ביצ'ונסקי: קבלן המשנה עושה פעולות Add Value של ייצור מוצר, בקבוק של המוצר ומכירת המוצר המוגמר חזרה לאינדיגו.

יעל נאמן ביצ'ונסקי: חלק מהפתרון שניתן על ידי רשות המסים הוא להעביר את זה למוצר של שירות.

יעל נאמן ביצ'ונסקי: זאת אומרת, שירות שנמכר על ידי קבלן המשנה.

יעל נאמן ביצ'ונסקי: ניסינו ללכת בדרך הזו, אך לצערנו הבנו מקבלן המשנה שכך הוא יאבד את התואר של יצואן עקיף, מה שאומר הרבה מאוד כסף של מס והטבות מס שהוא מקבל היום, ולכן הפתרון הזה לא ישים מבחינתו.

יעל נאמן ביצ'ונסקי: לכן, אנחנו מבקשים מרשות המסים כן למצוא פתרון לנקודה הזו בתוך הצו, ושנוכל להמשיך להשתמש בקבלן המשנה, ולמכור את החומר לקבלן המשנה ולקנות חזרה את החומר המוגמר ולמכור אותו לכל העולם, לייצא אותו הלאה.

יעל נאמן ביצ'ונסקי: למעשה, ושכל המעמסה הזו של המס לא תיפול על HP כי כיום מדובר על 6 מיליון שקלים בשנה.

יעל נאמן ביצ'ונסקי: זאת אומרת, ברגע שלא יימצא פתרון לנקודה הספציפית הזו, רק זה לבד עוד 6 מיליון שקלים בשנה מס, וזה כבד מאוד מנשוא על החברה.

יעל נאמן ביצ'ונסקי: תודה.

אלכס קושניר: תודה רבה.

אלכס קושניר: יוסי אריה, מנכ"ל איגוד חברות הדלק, בבקשה.

יוסי אריה: אדוני היושב-ראש, חברי הכנסת, מהילת שמן בסולר היא מכת מדינה.

יוסי אריה: אנחנו כבר פנינו לפני שנתיים לרשות המסים, לשר האוצר, לחן בר יוסף, שיושב מאחוריי, והתרענו על התופעה הזו.

יוסי אריה: אנשים מוהלים שמנים קלים בסולר שמשמש לתחבורה.

יוסי אריה: אגב, העניין שלי הוא רק באותם מוצרים שהולכים לתחבורה שחייבים בישראל במס שהוא בדרך כלל בסדר גודל של 50% - 60% ממחיר המוצר.

יוסי אריה: הסיבות למס הזה הן גם סביבתיות וגם הכנסות למדינה.

יוסי אריה: על פי הערכה שלנו, אנחנו כבר מדברים על סדרי גודל של 400,000 טון או 500,000 ליטר שהם לא מחייבים אותם במס, שהם מוצרים אחרים ולא סולר.

יוסי אריה: נוצרה כאן איזושהי פרצה בחוק והצו בא להסדיר אותה.

יוסי אריה: לפי התחשיבים של המספרים שנתתי לך, אדוני היושב-ראש, מדובר במעל מיליארד שקל העלמות מס בשנה.

יוסי אריה: אני לא רוצה להיכנס להיבטים הסביבתיים של המוצרים שנשרפים במנוע, לא רוצה להיכנס לנושא האפליה, כי יושבים פה נציגי המשרד לאיכות הסביבה והם יודעים כמה הם מקפידים איתנו בקטנות על כל פליטה לא במקום של חומרים נדיפים.

יוסי אריה: לא יכול להיות שמצד אחד יקשו על כל תחנה את החיים, ומצד שני, יאפשרו לשרוף דלקים לא תקניים בכמויות כאלה.

יוסי אריה: יתרה מזאת, אני גם רוצה להתייחס לנושא שלי.

יוסי אריה: יש לי תחנה אחת שעובדת על פי חוקי מדינת ישראל, שבה מחיר הסולר הוא 6 - 7 שקל, שבה משלמים סדר גודל של 3,000 שקל לטון סולר מסים, ותחנה אחרת שלא משלמים בה מס.

יוסי אריה: ואז פתאום אני רואה 4.5 שקל לליטר סולר.

אלכס קושניר: האם אתה יכול לאפיין את התחנות שבהם אתם מזהים מהילה?

אלכס קושניר: אילו תחנות אלו?

יוסי אריה: בדרך כלל התחנות המוסדרות, שנמצאות בבעלות החברות, הן תחנות שעובדות על פי החוקים, והן גם יותר מבוקרות.

אלכס קושניר: גם הזכיינים?

יוסי אריה: גם הזכיינים.

יוסי אריה: אני לא רוצה לתת בול לאוכלוסייה, לכל תחנה יש את האנשים והמאפיינים שלה.

יוסי אריה: בדרך כלל החברות הגדולות נזהרות ומשלמות מס.

יוסי אריה: אני גם לא יכול להגיד שאין תחנה שלא תעשה שטויות.

יוסי אריה: כי הפיתוי הוא אדיר, אדוני היושב-ראש.

יוסי אריה: אתה מביא שמן שלא חייב במס, מכניס אותו למדינת ישראל, מוכר אותו לדילר.

יוסי אריה: הדילר מוהל אותו, ואז מביא אותו לתחנה, ובתחנה הוא נמכר ב-4.5 שקלים.

יוסי אריה: לפי רשות המסים, וגם לפי הערכות שלנו, מדובר בהעלמות מס של מעל מיליארד שקל.

יוסי אריה: הכסף הזה לא הולך לצדקה.

אלכס קושניר: אותנו אתה לא צריך לשכנע.

יוסי אריה: אנחנו במצוקה אדירה, זו בעיה אמיתית היום בחברות.

יוסי אריה: אנחנו לא מצליחים להתחרות במגזרים מסוימים ובתחנות מסוימות כי הם לא מקיימים את חוקי מדינת ישראל.

יוסי אריה: חן בר יוסף, שיושב פה מאחוריי, עושה עבודת אכיפה, הוא יכול לדבר בעד עצמו.

יוסי אריה: אבל זה לא מספיק מאחר והפרצה היא כל כך גדולה וזה פשוט זורם.

יוסי אריה: זה התחיל לפני שנתיים-שלוש.

יוסי אריה: בהיבט התעשייתי שלי, לפני חמש שנים היה מפעל שנקרא "שבח שמנים" שפעל במפרץ חיפה.

יוסי אריה: כנראה שנושא של תעשייה ישראלית הוא לא כל כך חשוב, והמפעל הזה נסגר.

יוסי אריה: חשבו שהייבוא שיבוא יפתור את בעיות האקולוגיה.

יוסי אריה: סגרו את המפעל ויצרו לנו הר של בעיות אחרות, גם סביבתיות, גם כלכליות, וגם בנושא של הפרת חוקי ישראל בפרהסיה, וזה דבר שלא יעלה על הדעת.

אלכס קושניר: הנקודה ברורה.

אלכס קושניר: תודה.

אלכס קושניר: חן בר יוסף, תסביר לנו קצת על התופעה.

חן בר יוסף: חן בר יוסף, מנהל מינהל הדלק, משרד האנרגיה.

חן בר יוסף: אדוני היושב-ראש, תופעת מהילת השמנים זה לא רק שמנים וסולר, זה גם ממסים בבנזין.

חן בר יוסף: אנחנו במשך שנים בודקים את תחנות הדלק בישראל.

חן בר יוסף: במשך השנים האחרונות, למעלה מעשור, כל תחנה נבדקת שמונה פעמים בשנה בפועל, והתחנות כן נבדקות.

חן בר יוסף: פעם אחת נבדק הסולר ופעם אחת הבנזין.

חן בר יוסף: 15 – 16 הפרות בשנה, רובן סביב סולר שבמקום10ppm , שזה התקן הישראלי כמו התקן האירופאי, נקי וטוב, קיבלנו ppm15 - ppm25.

חן בר יוסף: ppm זה parts per million.

חן בר יוסף: ככה זה היה במשך למעלה מעשור.

חן בר יוסף: בשלוש השנים האחרונות אנחנו מקבלים תופעה נרחבת של עלייה פי 5 עד פי 7 בכמות התחנות שאנחנו מוצאים עם דלק לא תקין.

חן בר יוסף: רק השבוע תחנה אחת בפורדיס, תחנה אחת פה בירושלים, עם בנזין 92 אוקטן, 94 אוקטן, במקום 95, כששנים לא היו בעיות עם בנזין בישראל.

חן בר יוסף: זה דופק את המנוע, הרכב פולט יותר.

חן בר יוסף: מתחמי הערבוב למיניהם הם מסוכנים.

חן בר יוסף: הם מוקמים תחת כל עץ רענן.

חן בר יוסף: דיברו פה: טוב, שמינהל הדלק יעשה עוד קצת אכיפה.

חן בר יוסף: ראשית, היריעה כמובן קצרה.

חן בר יוסף: שנית, גם כשאני תופס תחנה כזו – מתי הגעתי אליה?

חן בר יוסף: כמה רכבים כבר תדלקו ונדפקו?

חן בר יוסף: פעם אחת תפסת מתחם הערבוב פה, ותוך יומיים הוא קם בפרדס או באזור תעשייה אחר.

אלכס קושניר: ברגע שאתה תופס תחנת דלק, שבה אתה מזהה מהילה, איזה סנקציות שיש?

חן בר יוסף: החוק מאפשר לנו היום שלושה דברים: קודם כול, לוקחים דגימה והיא הולכת למעבדה.

חן בר יוסף: רק בערך 12 עד 24 שעות אחרי אנחנו יודעים בכלל מה תוצאת הדגימה הזו.

חן בר יוסף: ואז מודיעים לתחנה מיידית: עליך להפסיק את כל מכירת הבנזין או הסולר הלא תקין שמצאנו.

חן בר יוסף: עליך לשאוב את כל מה שיש במכלים שמחוברים לתחנה הזו החוצה ולהעביר לזיקוק מחדש באחד משני בתי הזיקוק בישראל.

חן בר יוסף: להכניס פנימה דלק שהוא כן תקין.

חן בר יוסף: לדגום מחדש, להביא תוצאה שהדלק שעכשיו נמצא אצלך תקין.

חן בר יוסף: רק אז אתה מורשה למכור מחדש.

חן בר יוסף: על גבי זה אנחנו הצלחנו להכניס בחוק שאנחנו מצווים לפרסם את התחנה הזו, בתקווה שהציבור יראה, יבין, ישקול מחדש האם כדאי לו או לא לקנות בה – זו הנקודה השנייה.

חן בר יוסף: שלישית, נפתחת חקירה פלילית על מכירה של דלק לא תקין, ובבתי המשפט 10,000 - 15,000 שקל.

חן בר יוסף: זה אחרי שאני תפסתי אותו וכשאני לא יודע כמה פעמים הוא עשה את זה.

חן בר יוסף: אין לנו שום מושג כמה רכבים אכן נדפקו.

אלכס קושניר: מה קורה אם אתה תופס מתחם לערבוב שכזה?

יוסי אריה: מתחם ערבוב היום לא עובר על שום חוק שלי, לצערי.

יוסי אריה: לא הוכח שהוא מכר את זה לציבור, הוא רק ערבב.

יוסי אריה: ואז אנחנו באירוע הרבה יותר מסובך ברמה האכיפתית, ומנסים לפעול בצורה משולבת יחד עם הגנת הסביבה ורשות המסים.

יוסי אריה: זהו אירוע הרבה יותר מורכב.

יוסי אריה: שוב, אני מזכיר שייתכן ומתחם ערבוב נסגר היום, אבל מוחרתיים יש עוד פרדס או אזור תעשייה.

יוסי אריה: אני מזכיר, שני מוצרי היסוד שמתחם הערבוב מחזיק לגיטימיים.

יוסי אריה: על המעט סולר שהוא מחזיק שם בערבוב, הוא שילם מס כדין, על השמן או על הממס הוא לא שילם מס גם כדין, והכול בסדר.

יוסי אריה: עד שלא הוכחתי שהוא בתוך הערבוב אכן ערבב את שני המוצרים ואכן סיפק להפעלה של רכב ולא להפעלה של דבר אחר.

יוסי אריה: אם זה מסופק לגנרטור, הוא לא עשה שום דבר אסור.

יוסי אריה: אם זה למפעל תעשייה – שום דבר אסור, לחימום בתים – שום דבר אסור.

יוסי אריה: זו הבעיה, ולכן הצו הזה הוא קריטי.

יוסי אריה: אין סיכוי, אחרי שזה התפזר בכל הארץ, לחזור ולמצוא.

יוסי אריה: אחרי שהסוסים ברחו מהאורווה - זהו.

יוסי אריה: לכן, צריך לעצור את זה בשי"ן גימ"ל של מדינת ישראל.

יוסי אריה: למסות את זה למטרה שאליה זה מיועד.

יוסי אריה: אם זה מיועד לשריפה או לתבערה או לפעול במנוע של רכב, נא למסות את זה כמו סולר, ובטוח שזה ייעלם פשוט, כי כל המוטיבציה פה היא כלכלית, אין שאלה בכלל.

אלכס קושניר: הבנתי.

אלכס קושניר: תודה רבה.

אלכס קושניר: אדוני, בבקשה.

עומר סלע: שלום.

עומר סלע: עומר סלע, איגוד לשכות המסחר.

עומר סלע: בעבר הרחוק עובד מינהל הדלק, ואני מכיר גם מהכיוון הזה.

אלכס קושניר: כמה רחוק?

אלכס קושניר: לפני שהתחילה המהילה או אחרי?

עומר סלע: מרגע שעשו מס על דלק בכל העולם, התחילו גם המהילות.

עומר סלע: זו תופעה אוניברסלית, לא רק בישראל.

עומר סלע: קודם כול, אין חולק על הצורך במאבק במהילות ובעבריינות.

עומר סלע: אין חולק על זה, ומסכימים.

עומר סלע: יתרה מכך, מברכים את רשות המסים ואת מינהל הדלק על עצם הטיפול.

עומר סלע: עם כל הכוונות הטובות, ויש פה הרבה כוונות טובות, לפעמים גם הדרך לגיהינום רצופה כוונות טובות.

עומר סלע: אנחנו חושבים שהמהלך הוא שגוי.

עומר סלע: הוא יעניש דווקא את שומרי החוק בענישה קולקטיבית בצו מאוד מסורבל.

עומר סלע: שמנים מוגמרים לרכב, שמני סיכה, שמנים הידראוליים, ובאופן אישי יצא לי גם להתעסק בדברים כאלה כמכונאי בעבר, הם לא תחליף דלק.

עומר סלע: רשות המסים היא לא האקדמיה ללשון שתגיד ששמן זה תחליף דלק.

עומר סלע: זה משהו אחד, וזה משהו אחר.

עומר סלע: המס – אנחנו רוצים לסגור פרצה אחת שאכן יש לטפל בה באופן משמעותי, אבל רוצים לסגור פרצה ויוצרים פרצות אחרות.

עומר סלע: אז מה הועילו חכמים בתקנתם?

עומר סלע: הנוהל שפרסמה רשות המסים הוא מורכב ומסורבל ביותר.

עומר סלע: דיברה קודם נציגת התאחדות התעשיינים, הבעיה פה משותפת גם לענפי תובלה ותחבורה וגם לתעשיינים.

עומר סלע: יש פה מספר בעיות: קודם כול, נניח ורוצים להחריג ענפים מסוימים.

עומר סלע: פעם יצטרכו להחריג ענף כזה, פעם ענף אחר.

עומר סלע: זוהי רשימה לא סגורה, היא לא הרמטית.

עומר סלע: לעולם לא ניתן יהיה לסגור אותה.

עומר סלע: שנית, לגבי השמנים עצמם - אנחנו מודים לרשות המסים.

עומר סלע: היא באמת מאוד משתדלת ועושה עבודה יסודית והעבירה לנו שאלונים.

עומר סלע: אבל דווקא לאחר שראינו את השאלונים רק מתחזקת עמדתנו שמאוד מאוד קשה לפלח לפי כל מיני סיווגי משנה.

עומר סלע: היבואנים נשאלו, למשל, האם שמן מסוים משמש לטנדר, למשאית, אבל היבואנים והספקים לא יכולים לדעת, וגם אי אפשר לפלח את זה.

עומר סלע: אותו מנוע יכול להשתמש באותו שמן בטנדר ובקומביין לחקלאות.

עומר סלע: מבחינת האכיפה - עד כמה שידוע לי, אני חושב שמנהל מינהל הדלק חן בר יוסף לא מדייק בנושא הזה של מהילה.

עומר סלע: יש צו הפעלת רכב מנועי לגבי סולר, ושם יש איסור מפורש על ייצור, על מהילה, על מכירה, על נסיעה, אז בבקשה.

עומר סלע: יש את כל החוקים הנדרשים.

עומר סלע: אני חושב ששאלת כבוד יושב-ראש הוועדה היתה נכונה.

עומר סלע: השאלה היא גם מה הענישה?

עומר סלע: חן בר יוסף העלה בעיה אמיתית של ענישה מקלה, וצריך לטפל בזה במישור הענישה ולא ליצור בעיות אחרות.

עומר סלע: לגבי סולר להסקה, שהוא הזרוע השנייה של בעיית המהילות בשמנים, עד כמה שאנחנו מבינים, מצד אחד, יש תקן לסולר להסקה.

עומר סלע: אלא מה?

עומר סלע: כשאתה שואל את המשרד להגנת הסביבה, רשות המסים, מינהל הדלק: אם אזרח, שהוא לא עבריין, רוצה להשתמש בתחליף כלשהו בגנרטור שלו או במתקן לחימום מים בגליל או בירושלים, האם מותר לו?

עומר סלע: אם יגידו לי עכשיו תשובה אחרת, אשמח.

עומר סלע: אבל הם לא יודעים לתת תשובה ברורה.

עומר סלע: קודם כול, כאל"ף-בי"ת של הרגולציה פה, בואו נסגור את הפרצה החוקית לגבי סולר להסקה.

עומר סלע: כמו שיש צו הפעלת רכב מנועי, צריך להיות איזשהו צו הפעלה ציוד מונע בסולר שיגיד: אסור בתכלית האיסור למהול ולהשתמש בכל תחליף שהוא לא אחד מהשניים: או סולר להסקה שעומד בתקן או ביו דיזל שעומד בתקן.

אלכס קושניר: חברים, האם אפשר להתייחס לסוגיה הזו?

עומר סלע: לסיכום, אנחנו מחזקים את ידיהם של רשויות השלטון באכיפת החוק.

עומר סלע: אבל במקרה הזה, מיסוי השמנים לרכב ולתעשייה היא לא דרך.

עומר סלע: אנחנו מבקשים, ראשית, לבטל את המס על השמנים לרכב ולתעשייה.

עומר סלע: בוודאי שלא להטיל מס על מלאי קיים, שזה בכלל מכה מיותרת.

עומר סלע: אם מחפשים איזושהי דרך לפתרון, תחשבו גם על נושא האריזות ועל ממד ההיקף.

עומר סלע: תודה.

אלכס קושניר: אני מבקש להתייחס.

משה גפני: הצו הזה הרי לא נוגע לעניין של חימום המשק הביתי.

עומר סלע: סולר להסקה משמש למגוון שימושים, ביניהם מתקני חימום והסקה וצריכה בתעשייה וכל מיני שימושים.

משה גפני: כן.

משה גפני: אני שואל על הצרכן הביתי.

משה גפני: כאשר דנו על זה כאן בוועדה בפעם הקודמת דיברנו על הקשישים ועל זה שלא יעלה להם מחיר החימום.

משה גפני: זה לא הצו הזה.

עומר סלע: אני לא נכנס לעניין של האם יעלה או לא יעלה.

עומר סלע: בעניין הזה גם משרד הגנת להגנת הסביבה ואחרים צודקים שהחומר שצריך להשתמש בו חייב לעמוד בתקן כדי שלא תהיה הרעלה או נזק.

עומר סלע: לא מתווכחים על זה.

משה גפני: זה ברור, אבל מעלים את המחיר.

אלכס קושניר: לא, איך מעלים את המחיר?

אלכס קושניר: אין העלאת מס על סולר להסקה שעומד בתקן?

משה גפני: יש, זה יגיע כנראה.

חן בר יוסף: אכן, עומר עבד פעם במינהל הדלק, אבל מאז השתנו כמה דברים.

חן בר יוסף: צו הפעלת רכב - כשמו כן הוא.

חן בר יוסף: אסור למכור לרכב.

חן בר יוסף: היכולת ברמה הפלילית להוכיח שכל מתקן ערבוב אכן הגיע לרכב היא יכולה קשה.

חן בר יוסף: אתה מגיע למתקן הערבוב ולא תמיד יש שם את כל ההוכחות שמוכיחות שזה אכן הגיע לרכב.

חן בר יוסף: אבל כנראה שהוא לא יירט ושיגר את זה לשמיים.

אלכס קושניר: אגב, אני לא בטוח שגם זו אופציה טובה.

חן בר יוסף: כן.

חן בר יוסף: לכן, הקשיים הראייתיים הם מאוד מאוד גדולים, ואנחנו מדברים פה בדין הפלילי.

חן בר יוסף: האירוע הזה הוא מאוד מורכב.

חן בר יוסף: אני חייב להגיד, הצעתו של מר סלע היא אותו בית חולים מתחת לגשר הרעוע.

חן בר יוסף: הגשר רעוע, בואו תקימו בית חולים יותר חזק ותעשו עוד אכיפה.

חן בר יוסף: אני מזכיר דיונים קודמים, יש פה מוצרים שמדינת ישראל היא כנראה היבואן הכי גדול בעולם שלהם, והם לא נדרשים לשום דבר אחר אלא למהילה.

חן בר יוסף: זה מדהים.

חן בר יוסף: יש מפעלים בספרד, ויכול להיות שבעוד מדינה, שמייצרים את המוצרים האלה עבור מדינת ישראל כמעט בלבד כי אין להם שום שימוש אלטרנטיבי חוץ מהמהילה.

חן בר יוסף: האם לא למסות מוצר כזה כאשר ברור לאן הוא מיועד?

חן בר יוסף: זה פשוט איוולת.

חן בר יוסף: בואו נרדוף אחריו אחר כך בכל רחבי הארץ, במדבר, בנגב.

קריאה: אתה ממסה זכאים במקום להגביר אכיפה.

קריאה: השאלה היא מה עושים קודם?

קריאה: לא מיצית את האכיפה לפני שאמרת - - -

אלכס קושניר: אדוני, סליחה.

אלכס קושניר: לא שם, לא בקשה לרשות דיבור.

אלכס קושניר: אני לא מבין, מה זה?

חן בר יוסף: כמובן שבאכיפה תמיד אפשר לעשות יותר, לא נכחיש, כמו במשטרה וכמו בכל מקום.

חן בר יוסף: אבל אני מדבר על צוותי אכיפה משולבים, שעובדים בשנה האחרונה, של רשות המסים, שכידוע לא מחפשת להפסיד כסף, של הגנת הסביבה, שכידוע יש להם את היכולות שלהם, וגם שלנו.

חן בר יוסף: הצוותים האלה עובדים באמת יומם ולילה.

חן בר יוסף: זה נורא נחמד להגיד: לא מיציתם אכיפה.

חן בר יוסף: אבל צריך להבין שבכל מקום בו אכפתי בו, יומיים אחרי נפתח אותו מתקן מטר ליד או מול.

חן בר יוסף: אפשר לאכוף לנצח, אבל החוכמה היא לעצור את האיוולת הזו במקום וזאת במקום לרדוף אחריה לאין סוף.

אלכס קושניר: תודה.

אלכס קושניר: אדוני, בבקשה.

יונתן אולינקי: שלום, בוקר טוב.

יונתן אולינקי: קודם כול, רציתי לברך את רשות המסים על הטפסים שהם שלחו למלא.

יונתן אולינקי: אני קיבלתי טפסים בהם אני צריך להצהיר מה אני עושה בעסק שלי עם כל סוגי השמנים.

יונתן אולינקי: כעסק קטן יש לנו לפחות 20 סוגים של שמנים שקוראים להם חומרי בעירה.

יונתן אולינקי: הדברים האלה הוגדרו לפי רמת הצמיגות, רמת Flash Point, והכול ברור וידוע.

יונתן אולינקי: כל הפורמולות פתוחות וברורות, זה שקוף לחלוטין, ואני לא רואה שום בעיה עם נושא השמנים לתעשייה.

יונתן אולינקי: בקלות ניתן להחריג את כל המוצרים האלה ולהגדיר מי משתמש במה.

יונתן אולינקי: אני לא רואה שום בעיה עם זה, להיפך - אני מברך על זה.

יונתן אולינקי: מילאנו את הטפסים, הם טובים מאוד.

יונתן אולינקי: הם מכוונים ונותנים מענה איך לסגור את כל הנושא הזה.

אלכס קושניר: יונתן, אני חייב לעצור אותך ברגע זה, כי זו נקודת ציון מאוד חשובה בוועדת הכספים שמברכים את רשות המסים.

אלכס קושניר: זה לא קורה כל היום.

יונתן אולינקי: אבל אלה שמתנגדים לזה לא פה.

יונתן אולינקי: אני ראיתי אותם, הם יצאו קודם.

יונתן אולינקי: ביקשתי שיישארו - זו האמת.

אלכס קושניר: אוקיי.

אלכס קושניר: בבקשה, תמשיך.

יונתן אולינקי: אני לא נכנס לנושא הסולר והדלקים, אנחנו לא שם.

יונתן אולינקי: אנחנו דואגים רק לנושא התעשייה.

יונתן אולינקי: הממסים הם מרכיב מאוד רציני בתהליך.

יונתן אולינקי: אי אפשר לוותר עליהם.

יונתן אולינקי: אצלנו זה משמש כחומר או מתערבב עם שמן ותוספים כאלה ואחרים, נותן הגנה לבעיות קורוזיה לחלקים בייצור ובכל מצב.

יונתן אולינקי: החברים באינדיגו מספרים, אני מכיר את התהליך, אי אפשר בלי זה.

יונתן אולינקי: אם נותנים לשמנים הגדרה נכונה, עם מספר סיווג נכון, אפשר לסגור את הפינה הזו בקלות רבה, עם פטור בייבוא, עם פטור למשתמשים, ואין שום בעיה.

יונתן אולינקי: אני לא רואה בעיה.

אלכס קושניר: תודה רבה.

אלכס קושניר: אמיר זלצברג, המשרד להגנת הסביבה, בבקשה.

אמיר זלצברג: שלום לכולם.

אמיר זלצברג: אני רק רוצה להוסיף את הזווית של המשרד הממשלתי השלישי פה שעוסק בנושא הזה.

אמיר זלצברג: מבחינתנו, התופעה הזו יוצרת כמה בעיות: ראשית, איכות התוצר הזה של אותם ממסים ושמנים ששורפים אותם, אין להם תקן.

אמיר זלצברג: לדלקים נקבעו תקנים במטרה למנוע פגיעה בבריאות הציבור.

אמיר זלצברג: ברגע שלמוצרים האלה אין תקן, אנחנו מגלים מגוון רחב של מרכיבים בהם.

אמיר זלצברג: חלק מהם רעילים, חלק מהם מסרטנים, וזה יוצר בעיה, בין אם שורפים את זה בבתים לחימום ובין אם שורפים את זה ברכב.

אמיר זלצברג: ברכב חלק מהמוצרים יכולים גם לפגוע במערכת בקרת הפליטות ברכב, בממיר הקטליטי, במסמר חלקיקים וכד', וזה יוצר עוד בעיה.

אמיר זלצברג: בנוסף לבעיית זיהום האוויר, יש לנו גם בעיה של מתחמי המהילה.

אמיר זלצברג: כפי שחן ציין, אנחנו הרבה פעמים מגלים אותם במושבים, ביישובים, וממש בצמוד לבתים של אנשים.

אמיר זלצברג: כמובן שהעבודה היא ללא היתרי רעלים, לא לפי דין.

אמיר זלצברג: זה יוצר מפגעים: גם החזקה של חומרים מסוכנים ללא היתר בצמוד לבתים, גם דליפות לקרקע.

אמיר זלצברג: בשנה האחרונה המשטרה הירוקה, שהיא הזרוע של המשרד, טיפלה בערך בחמישה אתרים כאלו, וכל פעם זה צץ במקום אחר.

אמיר זלצברג: רק לפני שבועיים עשינו פשיטה על מקום כזה.

אלכס קושניר: השאלה היא מאוד פשוטה: נניח ומצאתם מקום ותפסתם את האנשים, מה קורה?

אמיר זלצברג: זו חקירה פלילית, עם ההליכים הפלילים שחן ציין קודם.

אמיר זלצברג: אני לא יודע בדיוק מהם הקנסות שבית המשפט פסק.

אמיר זלצברג: אני יכול לבדוק ולחזור.

אלכס קושניר: אשמח לקבל מכם את מדרג הענישה בנושא.

ולדימיר בליאק: אתה מדבר על קנסות מינהלים?

אמיר זלצברג: לא, לא.

אמיר זלצברג: יש הליכי חקירה פליליים.

אלכס קושניר: שוב, צריך להבין מהו בסוף מדרג הענישה.

אלכס קושניר: יכול להיות שגם צריך לטפל ללא קשר לצו הזה.

אלכס קושניר: יכול להיות שגם שם צריך לעשות טיפול, גם מול תחנות הדלק, וגם מול אלה.

אלכס קושניר: אמרת משהו שאותי מאוד הדאיג.

אלכס קושניר: מצאתם בבנזין, ואז מנקים רק את הבנזין, לא את הסולר.

אלכס קושניר: האם את הסולר אתם לא בודקים מיד באותה תחנה?

חן בר יוסף: אני לא יכול לתת לו הוראה על משהו שהוא לא.

אלכס קושניר: אבל אתה כן יכול לתת הוראה גם לבדוק.

חן בר יוסף: אנחנו ניכנס לתחנה ואנחנו לרוב ניקח גם בנזין וגם סולר.

חן בר יוסף: לא ניקח רק אחד מהם.

חן בר יוסף: בסוף ההוראה: הפסק מכירה, היא הוראה על מוצר שנמצא שאינו עומד בתקן.

אלכס קושניר: הבנתי, שהוא לא תקין - בסדר.

חן בר יוסף: גם מצאנו שגם הסולר וגם הבנזין לא היו תקינים ואז כל התחנה נסגרה.

אלכס קושניר: משרד הכלכלה, בבקשה.

מתן רטנר: שלום, נעים מאוד.

מתן רטנר: תודה, אדוני.

מתן רטנר: מתן רטנר, מנהל אגף כימיה ופארמה במינהל תעשיות במשרד הכלכלה.

מתן רטנר: אני רוצה להצטרף לדברי חן בר יוסף ולדברי הנציג להגנת הסביבה.

מתן רטנר: אנחנו חושבים שהצו חשוב.

מתן רטנר: אנחנו בקשר ארוך טווח עם רשות המסים כדי להעביר את הצו הזה.

מתן רטנר: יש כמה נקודות אליהן צריך להתייחס: קודם כול, אנחנו רוצים לצמצם ככל הניתן את הפגיעה בתעשייה.

אלכס קושניר: כולנו.

מתן רטנר: נכון.

מתן רטנר: הצו לא מיועד למסות את התעשייה שפועלת באופן שגרתי עם החומרים האלה אלא את כל המקרים עליהם דובר קודם לכן.

מתן רטנר: מיפינו מספר ענפים שצריכים התייחסות יותר פרטנית.

מתן רטנר: הצו כיום נותן פטור לענפים מסוימים בתעשייה, ויכול להיות שצריך להרחיב את מספר הענפים שמקבלים פטור.

מתן רטנר: הפטור ניתן לחומרי זינה.

מתן רטנר: ישנם מפעלים שלא משתמשים בממסים ובשמנים כחומר זינה בכלל, וצריך לראות האם אפשר, ובאיזה מידה, לתת להם את הפטור, כיוון שחלק מהשמנים זה כמו ברכב.

מתן רטנר: אתה מפעיל מכונה ואתה צריך כל הזמן שהמכונה תשתה את השמן.

מתן רטנר: זה חלק מהפעילות השגרתית של המפעל.

מתן רטנר: זה תלוי בסוגי המכונות.

מתן רטנר: יש מגוון מאוד מאוד גדול של תעשיות ושל מכונות.

מתן רטנר: למשל: מתכת, פלסטיק, עיבוד שבבי, וייתכן שגם ענפים נוספים.

מתן רטנר: ישנם ענפים, כפי שדיברה נציגת HP, שצורכים את הממסים כחלק מחומר הגלם עצמו.

מתן רטנר: אלו שני סוגים שונים של תעשיות.

מתן רטנר: אנחנו עובדים עם רשות המסים כדי למצוא פתרון שישביע את דעתם של כולם, ואני מקווה שנמצא אותו.

מתן רטנר: תודה.

אלכס קושניר: עופר, בבקשה.

עופר לינצ'בסקי: בוקר טוב.

עופר לינצ'בסקי: אני עופר לינצ'בסקי, מנכ"ל גדות.

עופר לינצ'בסקי: אני רוצה לחדד כמה נקודות: ראשית, כדי שיהיה ברור, אנחנו חושבים שהיעד של מלחמה בעבריינות מהילת דלקים לתחבורה הוא יעד מאוד חשוב.

עופר לינצ'בסקי: אנחנו לחלוטין בעדו.

עופר לינצ'בסקי: אבל אני רוצה להגיד כמה דברים שהיו לא מדויקים לכל רוחב היריעה.

עופר לינצ'בסקי: למשל, אשאל את חן, ברשותך.

עופר לינצ'בסקי: האם זה נכון שהחומרים הכי נפוצים עליהם דיברת, כמו המפעלים מספרד, זה N40, N70, White spirit?

עופר לינצ'בסקי: האם אני צודק בדבריי?

חן בר יוסף: גם, כן.

עופר לינצ'בסקי: בהנחה שזה המצב, הבעיה הבסיסית היא שמתוך רצון טוב הצו ממסה את כל השמנים ואת כל הממסים ללא אבחנה.

עופר לינצ'בסקי: במענה למשרד להגנת הסביבה, וזו עמדה נורא נורא מוזרה, אם אני אביא היום את השמן הכי ירוק, אורגני, אפס ארומטיים, אפס גופרית, יהיה עליו מיסוי כמו סולר – זה הצו.

עופר לינצ'בסקי: האם זה הגיוני?

קריאה: אם הוא משמש לתחבורה – כן.

עופר לינצ'בסקי: הרי העניין הזה לא סביר.

עופר לינצ'בסקי: בסיבוב הקודם, לפני שנתיים-שלוש, אני חושב שרשות המסים חשבה על זה ופרסמה להתייחסות טיוטת צו שעושה הבחנה בין שמנים שמשמשים לתעשייה, שמנים כבדים, שמנים עם נקודת הצתה של מעל 150 מעלות, ואמרו בטיוטה הזו שכיוון שזה משמש לתעשייה וזה לא יכול לשמש לתחבורה, נעשה הבחנה.

עופר לינצ'בסקי: כך לא נפגע בתעשייה ונמנע עבריינות.

עופר לינצ'בסקי: אם אני טועה, אני מבקש שיגידו את זה.

עופר לינצ'בסקי: אבל אין שום סיבה בעולם לקחת את השמנים הבסיסיים שבהם משתמשת התעשייה, נניח כל השמנים הכבדים מעל 150 מעלות נקודת הצתה, ולהגיד שגם הם.

עופר לינצ'בסקי: למה?

עופר לינצ'בסקי: חן דיבר קודם עלppm 15 שהוא מצא איפשהו בסולר או נניח כמות ארומטים, שהיא מאוד גבוהה בסולר, ואם אני טועה אז תגידו לי, אבל האם זה לא הכוונה שלכם לדחוף אותי להביא מוצרים שהם יותר ירוקים, יותר בריאים?

עופר לינצ'בסקי: האם זו לא המטרה שלכם?

עופר לינצ'בסקי: אם זו לא המטרה, אז אני לא כל כך מבין למה בהחלטת הממשלה הכותרת היא: מיסוי ירוק, והחלטת הממשלה מתחילה במילים: כדי למנוע פליטת מזהמים גופריתניים וארומטים, להתיר לשר האוצר לתקן את צו הבלו.

עופר לינצ'בסקי: בצו הנוכחי עכשיו אין שום מבחן ירוק, אין, אין אחד קטן.

עופר לינצ'בסקי: זה לא שזה לא ישים.

עופר לינצ'בסקי: מוסכם עליי במאת האחוזים שקשה מאוד לאכוף, אני מבין לגמרי.

עופר לינצ'בסקי: זה לא אומר שאפשר לעשות הכול.

עופר לינצ'בסקי: לדוגמה, נניח ואני מוכר מוצרים שכאלו.

עופר לינצ'בסקי: תבקשו ממני כל חודש, כל רבעון, פירוט מלא למי אני מוכר, איזה מוצר, ותחתימו את כולם: לא יספק כזה דבר ללא רישיון, למשל.

עופר לינצ'בסקי: זה מקובל עליי.

עופר לינצ'בסקי: מקובל עליי שתגיד שהכי קל לאכוף דרך ייבוא כי ברגע שהחומר נכנס לארץ, נבדוק אותו כימית.

עופר לינצ'בסקי: אם הוא עומד בזה – ימוסה, לא עומד בזה – לא ימוסה, וזה בסדר גמור.

עופר לינצ'בסקי: תדחוף, תכניס פרמטרים, כמו שעשית עכשיו במזוט, למשל.

עופר לינצ'בסקי: בוועדה הזו, רק לפני כמה שבועות, היתה הבחנה בין מזוט מזהם עתיר גופרית לבין מזוט ירוק דל גופרית.

עופר לינצ'בסקי: למה זה לא יכול להיות כאן?

אלכס קושניר: עוד לא התקדמנו עם זה.

עופר לינצ'בסקי: אוקיי, אז בתיאוריה.

עופר לינצ'בסקי: זה כיוון שאני יכול להבין אותו.

עופר לינצ'בסקי: נניח ואומרים מבחן ירוק – מקובל.

עופר לינצ'בסקי: אם באים ואומרים תעשייה - לא ומהילה עבריינית - כן, מקובל עליי לגמרי, ואנחנו נהיה הראשונים שנדווח על כל דבר שאנחנו מכירים.

עופר לינצ'בסקי: תודה רבה.

אלכס קושניר: דלק תעשיות, בבקשה

ניר נחייאסי: שלום.

ניר נחייאסי: ניר נחייאסי, מנכ"ל דלק תעשיות ופטרוטק.

ינון אזולאי: תגיד להם שאתה לא תשובה.

ינון אזולאי: זה לא דלק תשובה.

ניר נחייאסי: היה דלק של תשובה, נמכר למשפחת דיין ב-2018.

ניר נחייאסי: דלק תעשיות היא חברה שונה משאר החברות.

ניר נחייאסי: לפז וסונול יש פיצוי בסולר.

ניר נחייאסי: אנחנו מוכרים רק שמנים.

ניר נחייאסי: כולם רוצים למנוע מהילה, וגם אנחנו.

ניר נחייאסי: אבל אנחנו לא רוצים לפגוע בשתי התעשיות העיקריות שאנחנו מוכרים להן.

ניר נחייאסי: אנחנו גם עושים ייצוא, אבל אנחנו מוכרים בעיקר לתעשיית האוטומוטיב ולתעשיית המפעלים.

ניר נחייאסי: בשני המקרים האלה יש שמנים כבדים, גריזים, שאי אפשר להחזיר את החביתה ולהפוך אותה לביצה.

ניר נחייאסי: הם יקרים משמעותית, ולא מובן בשום דרך מדוע יש למסות אותם.

ניר נחייאסי: גם רשות המסים בשיחות איתנו אמרו לנו: אנחנו מבינים שאין דרך להפוך שמן אוטומוטיבי לסולר.

ניר נחייאסי: במידה והשמן האוטומוטיבי כן ימוסה בסוף, אנחנו מדברים על עלייה מטורפת, מטורפת, מטורפת.

ינון אזולאי: האם זה לא יכול להיות או שזה לא משתלם?

ניר נחייאסי: לא משתלם.

ניר נחייאסי: כלומר, הכול אפשר, אבל יעלה 12 שקל לליטר לעשות את זה, ואנחנו מדברים על 3 – 4 שקלים.

ניר נחייאסי: אנחנו מחפשים את הבעייתיים.

ניר נחייאסי: ברגע שכולם מבינים את זה, וגם רשות המסים, קשה לי להבין מדוע בכל זאת למסות שמן אוטומטיבי.

ניר נחייאסי: מבחינת דלק תעשיות זה סוג של מכת מוות.

ניר נחייאסי: אם ימסו לי את זה, זה אומר שאני צריך מימון של כ-30 מיליון שקל בשנה לממן את המהלך הזה.

ניר נחייאסי: שוב, מדוע לעשות משהו שברור מאליו שהוא מיותר?

ניר נחייאסי: בנוסף, לגבי התעשייה – גריזים, שמנים הידרואליים, השאלה היא מדוע למסות שמן שבוודאות הולך לא לפונקציה העבריינית?

ניר נחייאסי: מפעלים שמשתמשים אומנם לא לזינה, לא כחלק מזינה, אלא לשימון של המערכת עצמה, כמו שאמרו כאן.

ניר נחייאסי: שוב, הולך למפעל נורמטיבי, שמראה גם שימוש בתוך המכונה שלו, וזה גם כן לא מובן למה.

ניר נחייאסי: כל התהליך ההישבון הוא מאוד מסורבל.

ניר נחייאסי: יש לנו כאן תהליך תפעולי מאוד מסורבל, מימון מאוד מאוד גדול, וזה יכול להיות בשבילנו מכת מוות.

ניר נחייאסי: אם זו תהיה מכת מוות עבורנו, זה יביא להעלאת מחירים מטורפת לכולם.

ניר נחייאסי: ברגע שהביקוש הוא קבוע וההיצע מצטמצם, בכלכלה פשוטה זה אומר שהמחירים עולים.

ניר נחייאסי: זה יעלה מעל ל-4 שקלים.

אלכס קושניר: הנקודה ברורה.

אלכס קושניר: יו"ר איגוד המוסמכים, רונן לוי, בבקשה, בזום.

רונן לוי: בוקר טוב לכולם.

רונן לוי: קודם כול, אני תומך בעמדת איגוד לשכות המסחר, ומה שאמר כרגע נציג דלק פטרוטק הוא ממש נכון.

רונן לוי: אנחנו מקבלים טלפונים מאוד לחוצים מספקי שמנים קטנים, שלטענתם הם הולכים לצאת מהתחרות לגמרי כי הם לא יוכלו לממן את המס הזה או את המלאים והם ייפלטו מהשווקים.

רונן לוי: שנית, מהניסיון שלנו, ואני עסקתי ועוסק בחקיקה הרבה שנים, והצלחנו לייבש קצת את גניבות הרכב דרך הטיפול בחקיקה באיסור תיקונים בשטחים וכד'.

רונן לוי: אני אומר לכם באופן מובהק, ואני מוכן לחתום על זה, שכאשר משאירים את האלטרנטיבה פרוצה ואין אכיפה, ופה כל משרדי הממשלה שמטפלים בזה מודים שהם לא יכולים לאכוף שם, אז אנחנו נראה יותר ויותר מהילות ויותר ויותר נזקים כתוצאה מהמהילות, כמו שאנחנו רואים היום אצלנו במוסכים את המנועים של האוניות, מכוניות, משאיות והטרקטורים אחרי הנזקים האלה ממהילות של שמנים ודלקים, ובעיקר שמן שרוף.

רונן לוי: לא רק שמן שרשות המסים מציעה עכשיו למסות, אלא הם לוקחים שמן שרוף ומוהלים אותו בדלקים ועושים נזקים לרכוש של אנשים.

רונן לוי: מי שאמור כרגע לשלם או לטפל בבעיה הזו דרך הכיס שלו זה השוק הנורמטיבי והאנשים הנורמטיביים.

רונן לוי: האנשים הלא הנורמטיביים יחגגו והתופעה הזו תעצים.

רונן לוי: וגם זיהום האוויר.

ינון אזולאי: מהו האחוזים של הרמאים והזייפנים בשוק?

רונן לוי: זה תופעה רצינית בישראל כי אין בכלל אכיפה.

רונן לוי: זה כמו שיש יותר מוסכים פיראטיים ממוסכים חוקיים כי אין אכיפה.

ולדימיר בליאק: אני מבין גם מבין שהיא מתרחבת.

רונן לוי: המדינה חושבת שדרך טיפול קשוח בציבור הנורמטיבי.

רונן לוי: אנחנו רואים את זה גם במה שקורה בפשיעה במגזר הערבי.

רונן לוי: התוצרים האלה לא קורים היום.

ג'ידא רינאוי-זועבי: לא צריך להכליל פה.

רונן לוי: לא, לא - הטיפול הישראלי הכושל באכיפה.

רונן לוי: לא אמרתי, חלילה.

רונן לוי: אני מדבר על מה שקורה עכשיו בטיפול של הממשלה בפשע שלא טופל הרבה שנים.

רונן לוי: זה מה שקורה גם עכשיו.

רונן לוי: השיטה היא אותה שיטה.

רונן לוי: צריך פשוט לשנות את השיטה.

רונן לוי: אי אפשר להזניח.

רונן לוי: האלטרנטיבה הזו פשוט תצמח, היא לא תצנח.

רונן לוי: לכן אני אומר לכם, ואני מוכן לחתום על זה כמי שיש לו המון ניסיון, ויש לנו 5,500 מוסכים חוקיים ואנחנו עובדים עם ספקים, כל ספקי השמנים, שהולכים להיפגע עכשיו, הם אלו שמשרתים אותנו, ואנחנו אלו שמשרתים את הציבור בכל התחומים בסופו של דבר .

רונן לוי: אנחנו לא מטפלים רק במכוניות פרטיות, אלא גם באופנועים, ויש לנו מוסכים של סירות ואוניות.

רונן לוי: זו תופעה שתצמח ותעשה יותר נזק.

רונן לוי: לכן, אנחנו מציעים לטפל בבעיה הזו בצורה אחרת, לא דרכנו, כי זה לא יפתור את הבעיה.

רונן לוי: אנחנו רק נינזק.

רונן לוי: בסופו של דבר, הלקוחות שלנו יינזקו, אנחנו נינזק, הספקים שלנו יינזקו, ואנחנו כמוסכים נרכוש את השמנים במחיר יותר יקר כי לא יישארו לנו אלטרנטיבות של ספקים.

רונן לוי: זו בעיה מאוד מאוד בעייתית כי אנחנו נשרשר לציבור מחירים יותר יקרים, ואנחנו כך נגיע לוועדות אחרות שידברו על יוקר המחייה.

אלכס קושניר: אדוני, תודה רבה.

אלכס קושניר: אילן, חברת סונול, בבקשה.

אילן ראודניץ: אני לא אחזור על מה שנאמר כי כבר יצא לי גם לדבר על זה.

אילן ראודניץ: אנחנו פועלים במרץ לקראת העובדה שהצו הזה ייכנס לתוקף, והחשיבות של כניסתו לתוקף היא מאוד מאוד גבוהה.

אילן ראודניץ: אדוני היושב-ראש, אני רוצה להפנות את תשומת ליבך לנקודה אחת בצו, והיא לגבי אופן חיוב המס.

אילן ראודניץ: כרגע הצו עצמו מדבר על חיוב לפי קילוגרמים כאשר בפועל השמנים נמכרים בליטרים.

אילן ראודניץ: אנחנו יודעים שכשלוקחים ליטר שמן וליטר מים ושמים האחד ליד השני, אתה רואה שאחד צף.

אילן ראודניץ: זה אומר שהמשקל והצפיפות שלהם שונה, זה אומר שהמשקל שונה.

אילן ראודניץ: מה שאנחנו נקבל באופן חיוב הנוכחי שקיים, הקילוגרמים, זה שאנחנו נראה על המדף שלושה-ארבע בקבוקי ליטר של חברות שונות ושל יבואנים.

אילן ראודניץ: זה לא משנה, אגב, יבואן, חברה א', חברה ב'.

אילן ראודניץ: לכל אחד מאותו ליטר על אותו מוצר יהיה מס שונה, כי כשאתה מחשב כמה הוא שוקל, הוא נשקל אחרת.

ולדימיר בליאק: האם אפשר ליצור אולי מנגנון של המרה?

אלכס קושניר: לא צריך ליצור, הוא קיים.

אילן ראודניץ: יש המרה אבל לא לליטר.

אילן ראודניץ: כי אם אתה צריך לשלם לקילוגרם, אתה צריך לחשב שם.

אילן ראודניץ: הייצור של כל אחד, למרות שזה אותו מוצר, חומרי הגלם בהכרח שונים.

אילן ראודניץ: לכל אחד יש את המאפיינים שלו, אי אפשר לעשות משהו זהה.

אילן ראודניץ: לכן, זה יוצר עיוות.

אלכס קושניר: מה אתה מציע?

אילן ראודניץ: לעבור לליטרים.

אילן ראודניץ: החיוב צריך להיות כמו בסולר - ליטרים.

אילן ראודניץ: כולם יכולים, אין שום בעיה.

אלכס קושניר: רשות המסים, תתייחסו לזה, בבקשה.

אילן ראודניץ: מוצרים שמיובאים לארץ, בין אם הם מוגמרים ובין אם זה שמנים בסיסיים, הם מיובאים עם אנליזה.

אילן ראודניץ: זה לא בעיה לחשב כמה ליטר, מה גם שבסוף אתה מודד את הנפח שנכנס לארץ, לא משהו אחר.

אילן ראודניץ: כמובן שאנחנו מוכרים את זה בליטרים, לא בקילוגרמים.

אילן ראודניץ: אף אחד לא מחפש שמן בקילוגרמים על המדפים, אלא ליטר שמן, שני ליטרים, וכד'.

אילן ראודניץ: לכן, החיוב צריך להיות לליטרים.

אילן ראודניץ: זה מאוד חשוב אחרת יהיה כאוס והצרכן לא יבין למה ממסים וכו'.

אילן ראודניץ: תודה.

אלכס קושניר: הנקודה ברורה.

אלכס קושניר: שוקי, שדה, חברות ההסעה, בבקשה, בזום.

שוקי שדה: שלום ובוקר טוב לכולם.

שוקי שדה: קודם כול, כתבתי ליושב-ראש מכתב שבו אנחנו מאגדים את כל הנתונים עליהם אנחנו רוצים לדבר.

שוקי שדה: מעבר לזה, קיימת בעיה חמורה מאוד כארגון.

שוקי שדה: חברות ההסעה מאגדות בתוכן 18,000 כלי רכב.

שוקי שדה: המשמעות מבחינת ההוצאות הכספיות שעלולות להיות, גם מבחינת העסק והעלויות שיהיו, תהיה מאוד חמורה.

שוקי שדה: החלפת שמנים ברכב מסוג אוטובוס או באוטובוס זעיר כרוכה בכמות גדולה מאוד של שמנים.

שוקי שדה: צריך לטפל בבעיה, אבל הטיפול בבעיה צריך להיות על בסיס של אכיפה.

שוקי שדה: יותר אכיפה ופחות מסים.

שוקי שדה: אם תהיה אכיפה מסודרת אנחנו נוכל לתת את כל התשובה בהקדם.

שוקי שדה: התשובה הנכונה לעכשיו היא שאין אכיפה בכלל, ואני מקבל את מה שאמר נציג לשכות המוסכים ומה שאמר נציג איגוד לשכות המסחר.

שוקי שדה: בהחלט חשוב לציין את הדברים.

שוקי שדה: אנחנו מבקשים שהחשיבה לגבי המס תהיה בחישוב כך שאנחנו נוכל באמת לעמוד בו.

שוקי שדה: כי נכון להיום, בתוספת של 4 שקלים בסכום, אנחנו בהחלט נשקע.

שוקי שדה: אני מבקש מהוועדה לקבל את הדברים בצורה של החרגה של ארגון חברות ההסעה בישראל או כל מערך ההיסעים במדינה.

שוקי שדה: תודה רבה.

אלכס קושניר: תודה רבה.

אלכס קושניר: יניב וינשטוק, מ.א.

אלכס קושניר: וינשטוק בע"מ, בבקשה.

יניב וינשטוק: שלום ובוקר טוב.

יניב וינשטוק: אנחנו יבואנים של שמנים לתעשיית העיבוד השבבי.

יניב וינשטוק: ברשותכם, אני רוצה לחדד נקודה שאולי טיפה מתערבבת כאן.

יניב וינשטוק: מדברים הרבה על תחליפי דלקים, אבל שמנים לתעשיית העיבוד השבבי, שמני חיתוך, שמני השחזה, שמנים הידראוליים, שמני מסלולים, הם לא שמנים שיכולים לשמש כתחליפי דלקים מבחינת ההתאמה הפיזיקאלית שלהם.

יניב וינשטוק: הצמיגות שלהם גבוהה יותר, נקודת ההתלקחות שלהם גבוהה יותר.

יניב וינשטוק: גם מהצד הכלכלי אלו שמנים שמראש מחירם גבוה משמעותית ממחיר הסולר.

יניב וינשטוק: לכן, אין שום היתכנות כלכלית לעשות בהם שימוש במהילה של דלקים.

יניב וינשטוק: כשמכללים כאן את הכול תחת אותה כותרת של תחליפי דלקים, התעשייה נפגעת באופן משמעותי ונדרשת לשלם פה מחירים מופרכים ביחס לפעילות שלהם.

יניב וינשטוק: תודה.

אלכס קושניר: תודה רבה.

אלכס קושניר: מאיר ארנפרויד, בבקשה, בזום.

מאיר ארנפרוינד: בוקר טוב.

מאיר ארנפרוינד: שמי מאיר ארנפרויד, אני מנכ"ל חברת ביו לאב בירושלים ובאשקלון.

מאיר ארנפרוינד: אנחנו מייצרים כימיקלים עדינים לתעשיית הפארמה, המיקרו אלקטרוניקה, ולבתי חולים.

מאיר ארנפרוינד: שני חומרים שנקראים טולואן וקסילין נכללים בצו, ואין להם שם מקום.

מאיר ארנפרוינד: זה לא תוסף לדלק, ולגבי בתי חולים בפרט, הקסילין משמש לתמיסה בפתולוגיה.

מאיר ארנפרוינד: דהיינו, כשעושים ביופסיה מכניסים את הרקמה לתמיסה הזו כדי לשמר אותה עד המעבדה.

מאיר ארנפרוינד: אין שום מקום למסות חומר כזה.

מאיר ארנפרוינד: בתי החולים לא יוכלו לעמוד בזה.

מאיר ארנפרוינד: אם מישהו יכניס טולואן וקסילין למנוע הרכב שלו, הוא יכול לשכוח מהמנוע ומהרכב.

מאיר ארנפרוינד: תודה.

אלכס קושניר: תודה רבה.

אלכס קושניר: נחום לדר, בבקשה, בזום.

נחום לדר: שמי נחום לדר, ואני בעל מפעל קטן בחיפה שמתמקד בייצור מדללים, בין היתר.

נחום לדר: אנחנו הולכים לקבל את כל הבלו הזה עלינו ולהשית אותו על הלקוחות שלנו.

נחום לדר: כלומר, כל לקוח שצורך מדללים, כמו, נגר, צבעי רכב או כל צבע, יצטרך לשלם את הבלו הזה.

נחום לדר: האבסורד הוא שהבלו בערך מכפיל את מחיר החומר שאנחנו מוכרים לתעשייה.

נחום לדר: אם אני מוכר פח ב-70 שקל, הבלו יהיה בערך 68 שקל.

אלכס קושניר: כמה עולה ליטר חומר שאתה מוכר?

נחום לדר: לדוגמא, פח של 18 ליטר.

נחום לדר: החומר עולה בסביבות 3 - 4 לליטר עד 5 שקלים לליטר, והבלו הוא 4 שקלים לליטר.

נחום לדר: זה מכפיל.

נחום לדר: אנחנו מוכרים את החומר בסביבות 4 - 5 שקלים לליטר.

נחום לדר: אני רוצה להתייחס למינהל הדלק ולומר שאני לא מבין למה לא דוגמים את המכליות במקום את התחנות.

נחום לדר: אם הם ידגמו את המכליות שמגיעות לתחנה הם יוכלו גם לבדוק את הדלק וגם לדעת מי הספקים שמוכרים חומר מהול, ויהיה להם הרבה יותר קל לטפל בזה.

נחום לדר: הם גם ידעו האם זה חומר עם חשבונית או ללא חשבונית.

נחום לדר: זה יפתור להם הרבה בעיות באכיפה כי הבעיה הקשה פה היא בעיה באכיפה.

נחום לדר: אתם מענישים את כולנו כי אתם לא יכולים לאכוף.

נחום לדר: אנחנו נפגעים מזה בשתי צורות.

נחום לדר: אנחנו מייצרים חומר שלא פטור מבלו.

נחום לדר: אני לא יכול לקנות חומר בפטור מבלו כמפעל מייצר ולגבות את הבלו מהלקוחות שלי.

נחום לדר: אני חייב לשלם את הבלו במקום כשאני קונה את חומר הגלם.

נחום לדר: ייתכן מצב שיהיו לי לקוחות שיקבלו פטור מבלו.

נחום לדר: למשל, מפעלים שמתעסקים הרבה מאוד בצביעה, והמדלל אצלם הולך כחומר זינה לצביעה.

נחום לדר: יש סבירות, לדעתי, שהם יקבלו את הפטור מהבלו, אבל אני לא אוכל למכור להם בפטור מהבלו.

נחום לדר: אני נזרק מהשוק הזה של אפשרות למכור ללקוחות שלי שיש להם פטור מבלו.

נחום לדר: בנוסף, המשרד מבקש שכל אחד שמבקש פטור מבלו יציין בדיוק בבקשה שלו ממי הוא הולך לרכוש, והוא יכול לרכוש רק מהספק הזה.

נחום לדר: זאת אומרת, אי אפשר יהיה להחליף ספקים, לא תהיה אפשרות לתחרות בשוק, הכול יהיה מאוד מאוד קשוח.

נחום לדר: אני מבקש להעיר גם לגבי המימון.

נחום לדר: אנחנו מוכרים בתנאי תשלום של בערך שוטף 60, שוטף 90, ללקוחות שלנו.

נחום לדר: אם נצטרך לבקש מהם את המימון של הבלו במזומן, זה יהיה מאוד קשה ללקוחות, שגם כך מתקשים לשלם הרבה פעמים.

נחום לדר: מצד שני, אנחנו לא נהיה מסוגלים לממן היקפים כאלה של בלו, שלמעשה יכפיל את המחזור שלנו, ולא יהיה לנו מאיפה לממן את זה אם הלקוחות לא ישלמו במזומן.

נחום לדר: תודה רבה.

אלכס קושניר: תודה רבה.

אלכס קושניר: שמענו פה באמת בשני דיונים ברצף את נציגי התעשייה.

אלכס קושניר: קודם כול, חשוב לומר שאי אפשר להתעלם מהתופעה הבעייתית מאוד של מהילת הדלקים והסולר.

אלכס קושניר: הפעולות למניעת התופעה הזו הן רבות, וגם רשות המסים וגם מינהל הדלק עושים עבודה רבה, וגם המשרד לאיכות הסביבה.

אלכס קושניר: אנחנו כאן גם כדי לסייע לכם במידה ואתם צריכים סיוע נוסף בשינוי חקיקה או בכל דבר אחר שיכול להגדיל את יכולת האכיפה שלכם ואת יכולת הענישה, וצריך לבחון האם יש צורך כזה.

אלכס קושניר: כמובן שאנחנו כאן לרשותכם בנושא הזה.

אלכס קושניר: נשמח לשמוע הצעות בכיוון הזה.

אלכס קושניר: לגבי השינויים או האופציות להתקדמות כדי שנוכל לאשר את הצו, צריך לקחת כמה דברים בחשבון, לפחות כך אני רואה את זה: קודם כול, צריך לבחון את התעשיות הנוספות שאותן יש צורך לפטור, ואני מדבר על תעשיות השמן.

אלכס קושניר: דיברו על מאפיות ועל עיבוד שבבים, ואני בטוח שיש עוד.

אלכס קושניר: אני מבקש מכולם, ומכל אלה ששומעים אותנו, לפנות לרשות המסים במידה ויש לכם עוד טענות.

אלכס קושניר: לגבי נושא חומרי הזינה – יש את תעשיית הפלסטיק ותעשיית מעכבי בעירה, וגם על זה צריך לתת את הדעת.

ינון אזולאי: אגב, בפלסטיק אני נגד.

ינון אזולאי: יש לנו איכות סביבה, אנחנו הפסקנו את הפלסטיקים.

אלכס קושניר: בנוסף, צריך לגלות גמישות בנושא השימושים בחומר, ואולי לאפשר tolerance כזה או אחר לשימושים.

אלכס קושניר: וגם בהמשך למה שאמר עופר לגבי הניסיון למצוא איזשהו שילוב של פרמטרים כימיים, כמו: נקודת החזקה וריכוז המתכת והצמיגות של החומר, כדי באמת לייצר איזשהו פרמטר שיפטור מהצו הזה הרבה מאוד חומרים שלא יכולים לשמש לצורך מהילה, וכך לא לפגוע בתעשייה וכן לטפל במטרה בצורה ממוקדת יותר.

אלכס קושניר: עלתה פה סוגיה שדיברה גם על אריזות.

אלכס קושניר: גם על האריזות צריך לדבר ולראות שאנחנו גם פה נותנים את הדעת לכך שהסיכוי שמה שבא באריזות קטנות ילך למהילת דלקים הוא קטן יותר.

אלכס קושניר: חברי הכנסת, אם תרצו להתייחס – בשמחה.

אלכס קושניר: רשות המסים, אני מבקש מכם להמשיך את העבודה שאתם עושים.

אלכס קושניר: אני יודע שאתם נפגשים הרבה מאוד עם התעשיות בשטח בנושא הזה.

אלכס קושניר: אני מבקש שלקר

אלכס קושניר: את השבוע הבא תגיעו עם משהו הרבה יותר מוסכם וברור כדי שנוכל להתקדם לאישור הצו.

אלכס קושניר: ינון, בבקשה.

ינון אזולאי: תודה רבה לך, אדוני.

ינון אזולאי: קודם כול, היתה אמירה כשיצאתי, ואולי חצי בצחוק, שמי שהוא נגד רשות המסים יצא.

ינון אזולאי: אני חייב להגיד שאני לא רשות המסים.

ינון אזולאי: אני בעד חוק ובעד אכיפה.

ינון אזולאי: אתם עושים עבודה.

אלכס קושניר: לא דיברו על חברי הכנסת.

ינון אזולאי: גם כשאני לא נמצא, האוזניים שלי פה.

ינון אזולאי: אמרו: אלה שהיו נגד רשות המסים יצאו.

אלכס קושניר: אבל לא דיברו על חברי כנסת.

ינון אזולאי: לא משנה, נתתי הבהרה שאני לא נגד רשות המסים ולא נגד האנשים שנמצאים שם שעושים עבודה טובה.

ינון אזולאי: בכל אופן, שמענו פה את רוב התעשייה, ודיברת גם על המאפיות.

ינון אזולאי: רשות המסים צריכה להבין שזה לא נגמר בכך שהמאפיה תשלם או בזה שהצרכן ישלם 10 אגורות.

ינון אזולאי: המאפייה תשלם 100 ו-200, וחצי מיליון, ומיליון שקל, ואנחנו עדיין לא יודעים היום בדיוק עד כמה מחיר הלחם מספק או לא.

ינון אזולאי: כולם זוכרים את הוויכוחים שהיו פה על מאפיית קריית שמונה.

ינון אזולאי: אנחנו יודעים את הבעיות שקיימות בלחם.

ינון אזולאי: אם ניתן עוד 10 אגורות לאותו צרכן, שצורך שניים-שלושה לחמים ביום, אז בסוף זה יוצא 30 אגורות, ועבורו זה הרבה כסף אם מכפילים את זה בשבוע, בחודש.

ינון אזולאי: אחר כך זה עובר למכוניות.

ינון אזולאי: מאיר מלאב עטרות דיבר פה בזום.

ינון אזולאי: הוא מספק חומר לבתי חולים כאשר לוקחים ביופסיה.

ינון אזולאי: זהו אחד החומרים החשובים בכל מיני מחלות.

ינון אזולאי: בקורונה דפקו לו בדלת וביקשו ממנו לייצר כמה שיותר כי לא היה מחו"ל.

ינון אזולאי: עכשיו רוצים למסות אחד כזה.

ינון אזולאי: מביאים פה כל מיני פתרונות ואומרים לשלוח עוד ועוד רשימה לרשות המסים.

ינון אזולאי: יש פתרון פשוט, מבלי לשלוח לכם רשימה.

ינון אזולאי: תשאירו את המצב ותבקשו כסף, ממי שאומר לכם להעלות מסים, עבור תקנים לאכיפה.

ינון אזולאי: אל תפחדו לאכוף.

ינון אזולאי: כל אלה שבאים לאכוף אומרים לך: תשמע, איתם אנחנו לא רוצים להתעסק.

ינון אזולאי: הסיפור הגדול הוא שקשה לכם לעשות אכיפה כלפי אותם עבריינים שמוהלים.

ינון אזולאי: כל התעשייה, כל עם ישראל, כולנו, צריכים לשלם בשביל כמה עבריינים בשוק?

ינון אזולאי: האם זה נראה לכם נורמלי שכל אחד מהיושבים פה ישלח לכם את הרשימות שלו, ושאחר כך הוא יצטרך לרדוף אחריכם כדי להוסיף עוד משהו כי הוא שכח?

ינון אזולאי: ואז תגידו: את המתכות אנחנו לא שמים, את המאפיות מוציאים.

ינון אזולאי: הכול טוב ויפה, אבל בסופו של דבר, לאחר שהוצאתם, אנחנו, האזרחים, נשלם את המסים האלה כדי להעשיר את קופת המדינה.

ינון אזולאי: אבל מה עם הדבר המינימלי של הגברת אכיפה?

ינון אזולאי: יושב-ראש איגוד בעלי המוסכים לא אמר שזה נמצא במגזר הערבי.

ינון אזולאי: הוא אומר שכמו שיודעים להשקיע, וזה טוב, בפשיעה במגזר הערבי, יש פשיעה בכל מקום.

מאזן גנאים: בחברה הערבית.

ינון אזולאי: בחברה הערבית, סליחה.

ינון אזולאי: תביאו עוד כסף לשם.

ינון אזולאי: תדרשו ותגידו: אנחנו צריכים.

ינון אזולאי: יש פשיעה אצל היהודים ואצל הערבים, אצל כולם יש פשיעה.

ינון אזולאי: תגידו: אנחנו רוצים שם לאכוף את זה, אנחנו רוצים כסף.

ינון אזולאי: שמו שם כמה מיליארדים, תשימו גם פה.

ינון אזולאי: השיטה לקחת מהאזרח היא שיטה נלוזה, היא שיטה שבה בסוף מכים את החלש.

ינון אזולאי: מה תגידו לנו כשיהיו פיטורי עובדים?

ינון אזולאי: תגידו: לא, נביא לכם מענקים.

ינון אזולאי: אנשים לא רוצים מענקים, אנשים לא רוצים לחיות מכספי צדקה.

ינון אזולאי: הם רוצים לחיות בזכות ולא בחסד.

ינון אזולאי: כולם רוצים לפרנס את הילדים שלהם ולהאכיל אותם מיגיע כפיהם, לא מתרומות.

ינון אזולאי: הפתרון היחיד שירצה פה את כל היושבים סביב השולחן הזה, חוץ מרשות המסים, הוא אכיפה מוגברת.

ינון אזולאי: תוסיפו תקנים – זה הסיפור.

ינון אזולאי: תפסיקו לטרטר אותם ואת העם ולבקש מהם לשלוח לכם רשימות.

ינון אזולאי: די עם המסים האלה.

ינון אזולאי: תודה.

ולדימיר בליאק: אם רשות המסים מגיעה עם פתרונות ועם צעדים משלימים בשבוע הבא, והתחולה היא ב-31 בדצמבר, אז יכול להות שנצטרך לתת עוד זמן לעסקים להתארגן.

אלכס קושניר: נכון, להיערך.

שלומית ארליך: - - - בינואר, לא 31 בדצמבר.

ינון אזולאי: ולדימיר, מה אתה אומר על הרעיון שלי?

ינון אזולאי: הם אומרים לך: אנחנו לא יודעים לאכוף את זה.

ינון אזולאי: זה כוח אדם.

ולדימיר בליאק: אמרתי שאני לא מסכים איתך?

ינון אזולאי: אני מכבד את הדעה שלך, לכן אני רוצה לשמוע אותה.

ולדימיר בליאק: לא כרגע.

ינון אזולאי: תגיד, אל תפחד.

ינון אזולאי: אני אומר את מה שיש לי.

אלכס קושניר: חברים, אני רוצה לסכם את הדיון בכך שבשבוע הבא נשמע את רשות המסים ואחר כך נשמע כמובן התייחסות של גורמים נוספים שיש פה, את איגוד לשכות המסחר, ועוד, ואז נראה איך אנחנו מתקדמים לאישור הצו הזה.

אלכס קושניר: בסופו של דבר, אין ספק שמניעת הכדאיות הכלכלית בפשיעה הא אחד הכלים המשמעותיים ביותר בלחימה בפשיעה.

אלכס קושניר: אני לא חושב שכל הכסף הזה זה מיליארד אחד אלא זה יותר.

אלכס קושניר: כל הכסף הזה בסוף מתדלק את הפשיעה שאנחנו פוגשים אחר כך ברחובות.

אלכס קושניר: זה אחד ממקורות המימון החשובים ביותר.

אלכס קושניר: לכן, לצד פעולות האכיפה שמתבצעות, ואולי צריך להגביר אותן, ואמרתי את זה.

ינון אזולאי: והענישה.

ינון אזולאי: קודם כול לעשות את זה כי לא מיצינו את זה.

אלכס קושניר: והענישה.

ינון אזולאי: לא מיצית את האכיפה, תמצה את זה.

ינון אזולאי: ראינו את זה בדיון הקודם.

ינון אזולאי: זה משגע אותי שאנחנו הולכים למשהו שלא מיצינו אותו.

אלכס קושניר: ינון, לא מקובל עליי שאתה לא נותן לי כל היום להשלים משפט.

ינון אזולאי: זה קופץ, מה אני אעשה?

אלכס קושניר: היות וינון אזולאי מצטרף לקואליציה - - -

ינון אזולאי: זה כבר חובת המחאה.

ינון אזולאי: אני לא מוכן להצטרף לקואליציה שרומסת את היהדות, לוקחת מהחלשים, מחללת את השבת.

ינון אזולאי: אתה הרמת לי.

אלכס קושניר: לסיכום, שוב, פעולות האכיפה הן חשובות, אבל הן לעולם לא יהיו מספיקות.

אלכס קושניר: לכן, הדרך היא במניעת היעילות הכלכלית בפשיעה.

אלכס קושניר: צריך לוודא שהתעשייה לא נפגעת מזה, ואז נתקדם ונעביר את הצו הזה.

אלכס קושניר: אני אומר לכם שהממשלה הזו גמרה עם מדיניות הבת יענה של הכנסת הראש בחול.

אלכס קושניר: אנחנו נטפל בכל מקום שצריך לטפל.

אלכס קושניר: תודה רבה, הישיבה נעולה.